DA Den Europæiske Unions Tidende CE 88/372

(2004/C 88 E/0377)

SKRIFTLIG FORESPØRGSEL E-1767/03

af Charles Tannock (PPE-DE) til Kommissionen

(28. maj 2003)

Om: Forfølgelse af kristne i Indonesien

Der indløber til stadighed beretninger om muslimers forfølgelse af kristne i Indonesien. Det skal dog nævnes, at kristne er blevet arresteret for at anspore til sekterisk vold, som da tre kristne blev arresteret i Palu i det centrale Sulawesi i september 2000 og dømt for hovedanklagepunkterne. Under retssagen råbte tusinder af demonstranter uden for retslokalet med trusler både mod advokaterne og vidnerne. Af de 18 vidner, som oprindeligt var forberedt til at vidne for forsvaret og de fire advokater, der skulle forsvare de anklagede, afgav kun ét vidne vidneforklaring, og kun to advokater stillede op for forsvaret som følge heraf.

Kan Kommissionen oplyse, hvilke oplysninger den har om disse mænds skæbne, og om den har rejst spørgsmålet samt den fortsatte forfølgelse af kristne i forskellige dele af Indonesien? Har Kommissionen oplysninger om, hvorvidt volden er blevet styret officielt eller har fået nogen form for støtte fra myndighederne, og mener Kommissionen, at situationen er ved at forbedre sig eller ved at blive værre?

Svar afgivet på Kommissions vegne af Christopher Patten

(30. juni 2003)

Forespørgslen refererer til retssagen mod Fabianus Tibo, Marianus Riwu og Dominggus da Silva, som alle blev dømt til døden i april 2001 af distriktsdomstolen i Palu for deres deltagelse i oprøret i Poso i maj-juni 2000. Oprøret bevirkede, at næsten 200 mennesker mistede livet. I maj 2001 afviste højesteretten for det centrale Sulawesi appellerne om mildere domme. De tre anklagede anmodede om at få sagen genoptaget i september 2002. Indtil dato er der ikke blevet truffet nogen afgørelse.

Kommissionen har fulgt situationen i det centrale Sulawesi nøje og vil fremover fortsætte hermed; dette gælder også for de retssager, der vedrører den vold, der er blevet begået i området. Endvidere har Kommissionen bevilget humanitær bistand til internt fordrevne personer og til lokalsamfund gennem Kontoret for Humanitær Bistand (ECHO) og bistand til hjemstedsfordrevne personer.

Ifølge EU's samarbejdspartnere og andre internationale organisationer samt internationale ngo'er, der arbejder i det centrale Sulawesi, har situationen dér stabiliseret sig gennem de senere år. Malino-processen (1) er, skønt den er behæftet med væsentlige mangler, begyndt at vise tegn på, at det vil være muligt at standse konflikten ad denne vej.

(1) I december 2001 indkaldte den indonesiske regering under ledelse af koordineringsministeren for folkevelfærd, Jusuf Kalla, til et todagesmøde mellem 25 muslimske og 24 kristne ledere fra Poso i den sydsulawesiske by Malino; Jusuf Kalla påtog sig rollen som mægler ved dette møde. De to parter blev enige om at afslutte konflikten og samarbejde om at opretholde freden i Poso i det centrale Sulawesi, og endvidere udstedte de en fælleserklæring på ti punkter (»Malino-erklæringen«). Regeringens første prioritet er at adskille de stridende parter og at opretholde lov og orden, hvorefter Malino-erklæringens indhold skal gøres alment kendt. Ekstra sikkerhedsstyrker er blevet udstationeret og har gennemført razziaer for at afvæbne medlemmer af militsen og de kæmpende på begge sider. Regeringen er også begyndt at yde finansiel støtte til et beløb af 100 mia. rupiah (10 mio. USD) Med det formål at genbosætte flygtninge og starte en genopbygning. siden afholdelsen af Malino-mødet og de heraf følgende aktioner er de sikkerhedsmæssige forhold i Poso blevet betydeligt forbedret; endvidere er transportforbindelserne blevet genetableret, og tusindvis af våben er blevet afleveret på frivillig basis.